Internasionale Verslag – 28 Mei 2020 - Corona Krisissentrum
Tuis / COVID-19 / Internasionale Verslag – 28 Mei 2020
Internasionale Verslag – 28 Mei 2020
Die Europese Kommissie, die uitvoerende arm van die Europese Unie, het gister in Brussel 'n enorme ekonomiese reddingspakket bekend gestel. Die huidige ekonomiese krisis, die ergste in die geskiedenis van die Europese Unie, dreig om tot die werksverliese van miljoene Europeërs te lei met 'n resessie wat in al die lidlande van die EU dreig. Volgens die plan wat gister bekend gemaak is, beplan die EU om 750 miljard Euro namens sy 27 lidlande te leen. Dit sal die eerste keer sedert die totstandkoming van die EU wees dat kollektiewe skuld binne die EU aangegaan word. Al 27 lidlande se nasionale leiers en parlemente sal die plan moet goedkeur. Daar bestaan kommer oor hoe die skuld terugbetaal gaan word en veral lande soos Nederland, Oostenryk, Denemarke en Swede is sterk gekant teen 'n gedeelde Europese begroting en een belasting wat op alle Europese burgers gehef kan word om hierdie skuld terug te betaal.
Die VSA het nou meer as 100 000 sterftes weens COVID-19. Dit is die meeste sterftes in die VSA weens 'n gesondheidspandemie sedert die grieppandemie van die laat 1960's. Daar word verwag dat die dodetal kan styg tot meer as die 116 000 sterftes in die VSA tydens die grieppandemie van die laat 1950's. In 1918 is 675 000 mense weens die Spaanse griep in die VSA dood. Daar is wel tans 'n afname in nuwe daaglikse gevalle van die koronavirus in die VSA. Die getal daaglikse sterftes neem ook af.
Die verspreiding van die koronavirus in die VSA is steeds baie gekonsentreerd met die ergste probleme in die grootste stede en deelstate met groot bevolkings. Kalifornië is nou die vierde Amerikaanse deelstaat waar meer as 100 000 gevalle van die koronavirus aangemeld is. Die ander is Illinois, New Jersey en New York.
'n Omvattende toetsing en opsporingsprogram is gister in die Verenigde Koninkryk bekend gestel in 'n poging om die verdere verspreiding van die koronavirus te beperk. Alle Britte wat enige moontlike simptome van COVID-19 toon sal getoets word en almal wat in 'n 14-dae periode voor toetsing met persone wat positief toets, in kontak was sal opgespoor en ook getoets word. Die Britse regering het 'n span van 25 000 mense aangestel om hierdie opsporing te doen. Meer as 100 000 mense sal per dag getoets word. Meer as 37 000 mense het tot dusver in die VK weens COVID-19 gesterf wat steeds die tweede meeste in die wêreld is. Dit beteken dat 0,055% van die Britse bevolking aan COVID-19 dood is.
Nog twee van die wêreld se grootste lugdienste het afleggings aangekondig. American Airlines het gister bekend gemaak dat die maatskappy 30% van sy bestuurs- en administratiewe personeel gaan aflê. Dit beteken dat 5000 werknemers van dié maatskappy binnekort sonder werk sal wees. In Brittanje het die laekoste-lugdiens EasyJet bekend gemaak dat hy 30% van al sy personeel gaan aflê. Dié lugdiens beplan ook om sy vloot kleiner te maak en om na minder bestemmings in die toekoms te vlieg. Sowat 4500 werknemers by EasyJet sal binnekort hulle werk verloor.
Brasilië is nou die land met die tweede meeste COVID-19 gevalle. Meer as 415 000 mense het tot dusver in dié land die koronavirus opgedoen. Byna 26 000 mense is reeds in Brasilië aan COVID-19 oorlede. Dinsdag alleen het 20 599 mense positief vir die virus getoets. Brasilië toets ook baie minder mense as byvoorbeeld die VSA, Rusland en groter Europese lande. Minder as 900 000 mense uit 'n bevolking van 212 miljoen is tot dusver in Brasilië getoets.
Die Ierse ekonomie is nou ook in diep moeilikheid weens die pandemie en die streng inperkingsmaatreëls wat in dié land ingestel is. Die Ekonomiese en Maatskaplike Navorsingsinstituut in Ierland het gister bekend gemaak dat negatiewe ekonomiese groei van 12,4% vanjaar vir Ierland verwag word. Dit is 'n groter ekonomiese inkrimping as wat in die meeste ander Europese lande verwag word. Dit sal ook die grootste ekonomiese inkrimping in Ierland sedert daar met rekordhouding begin is, wees. Werkloosheid in Ierland was teen einde April reeds 28%.
Rusland het aangekondig dat vanjaar se BRICS-beraad wat van 21-23 Julie in Sint Petersburg sou plaasvind, uitgestel word. Die Shanghai Samewerkingsorganisasie (SCO) se beraad wat gelyktydig in Sint Petersburg sou plaasvind word ook uitgestel. Die BRICS-beraad is 'n vergadering van die leiers van vyf opkomende ekonomieë: Brasilië, Rusland, Indië, China en Suid-Afrika. Die SCO-beraad is 'n jaarlikse byeenkoms van die leiers van Rusland, China, Indië, Pakistan en verskeie lande in Sentraal-Asië.
Die afname in nuwe gevalle van persone wat die koronavirus opdoen in Europa duur voort. In Frankryk, Spanje, Portugal, Duitsland, Oostenryk, Nederland en België is daar die afgelope sewe dae 'n afwaartse tendens in nuwe gevalle en sterftes. In Frankryk was daar gister 66 sterftes, die sewende opeenvolgende dag met minder as 100 sterftes. In Spanje was daar gister slegs een sterfte met slegs 39 sterftes die afgelope sewe dae. In Italië was daar egter gister 'n effense toename in nuwe gevalle en sterftes.
Die Duitse kanselier Angela Merkel het gister 'n beroep op Duitse deelstate gedoen om nie oorhaastig inperkingsmaatreëls uit te faseer dit. Dit volg nadat verskeie deelstate se regerings die uitfaseringsproses begin versnel het om verdere ekonomiese skade te probeer beperk. Terwyl Merkel se gewildheid in Duitsland steeds hoog is, wys peilings dat Duitsers nou eerder na die premiers van die 16 deelstate kyk vir leiding oor die uitfasering van maatreëls en ekonomiese herstel. Merkel was gister tydens 'n mediakonferensie duidelik geïrriteerd met die snelle tempo wat premiers in sommige deelstate die afgelope paar dae gevolg het om byna alle inperkingsmaatreëls af te stel.